Ilmiy unvonlar berish tartibi to‘g‘risidagi nizomga o‘zgartirish va qo‘shimchalar kiritish haqida

O‘zbekiston Respublikasi Prezidentining 2017-yil 16-fevraldagi PF-4958-son “Oliy o‘quv yurtidan keyingi ta’lim tizimini yanada takomillashtirish to‘g‘risida”gi Farmoni hamda O‘zbekiston Respublikasi Vazirlar Mahkamasining 2017-yil 22-maydagi 304-son “Oliy o‘quv yurtidan keyingi ta’lim tizimini yanada takomillashtirish chora-tadbirlari to‘g‘risida”gi qaroriga asosan O‘zbekiston Respublikasi Vazirlar Mahkamasi huzuridagi Oliy attestatsiya komissiyasi Rayosati qaror qiladi:
 1. O‘zbekiston Respublikasi Vazirlar Mahkamasi huzuridagi Oliy attestatsiya komissiyasi Rayosatining 2016-yil 28-apreldagi 224/8-son “Ilmiy unvonlar berish tartibi to‘g‘risidagi nizomga (ro‘yxat raqami 2793, 2016-yil 3-iyun) (O‘zbekiston Respublikasi qonun hujjatlari to‘plami, 2016-y., 22-son, 260-modda, 39-son, 465-modda) ilovaga muvofiq o‘zgartirish va qo‘shimchalar kiritilsin.
 2. Mazkur qaror rasmiy e’lon qilingan kundan e’tiboran kuchga kiradi.
 1. Muqaddima quyidagi tahrirda bayon etilsin:
 “Mazkur Nizom O‘zbekiston Respublikasining “Ta’lim to‘g‘risida”gi va “Kadrlar tayyorlash milliy dasturi to‘g‘risida”gi qonunlari, O‘zbekiston Respublikasi Prezidentining 2017-yil 16-fevraldagi PF–4958-son “Oliy o‘quv yurtidan keyingi ta’lim tizimini yanada takomillashtirish to‘g‘risida”gi Farmoni va 2011-yil 20-maydagi PQ–1533-son “Oliy ta’lim muassasalarining moddiy-texnik bazasini mustahkamlash va yuqori malakali mutaxassislar tayyorlash sifatini tubdan yaxshilash chora-tadbirlari to‘g‘risida”gi qarori hamda O‘zbekiston Respublikasi Vazirlar Mahkamasining 2012-yil 28-dekabrdagi 365-son “Oliy o‘quv yurtidan keyingi ta’lim hamda oliy malakali ilmiy va ilmiy-pedagog kadrlarni attestatsiyadan o‘tkazish tizimini takomillashtirish chora-tadbirlari to‘g‘risida”gi va 2017-yil 22-maydagi 304-son “Oliy o‘quv yurtidan keyingi ta’lim tizimini yanada takomillashtirish chora-tadbirlari to‘g‘risida”gi qarorlariga muvofiq ilmiy unvonlar berish tartibini belgilaydi.”.
 2. 1-bandda:
 beshinchi xatboshidagi “yig‘majildi” degan so‘z “ishi” degan so‘z bilan almashtirilsin;
 oltinchi xatboshi quyidagi tahrirda bayon etilsin:
 “ilmiy ish staji — shaxsning mehnat shartnomasi (kontrakt) asosida ilmiy xodim lavozimlarida ishlagan hamda tayanch doktorantura va doktoranturada o‘qigan muddati;”;
 yettinchi xatboshidagi “lavozimida” degan so‘z “lavozimlarida” degan so‘z bilan almashtirilsin.
 3. 5-band “diplomiga ega bo‘lgan” degan so‘zlardan keyin “yoxud klinik ordinaturani tugatgan (tibbiyot fanlari uchun)” degan so‘zlar bilan to‘ldirilsin. 
 4. 7-bandda:
 “a” kichik band quyidagi tahrirda bayon etilsin:
 “a) ilmiy loyiha, davlat granti, xo‘jalik shartnomasi yoki boshqa loyihalar doirasida ilmiy natijalar olgan;”;
 “v” kichik banddagi “fan doktori ilmiy darajasini” degan so‘zlar “ilmiy darajalar” degan so‘zlar bilan almashtirilsin.
 5. 8-band quyidagi tahrirda bayon etilsin:
 “8. Ijtimoiy-gumanitar fanlar sohalarida ilmiy unvonlarga talabgorlar Davlat va jamiyat qurilishi tizimini takomillashtirish, qonun ustuvorligi, iqtisodiyotni rivojlantirish va liberallashtirish hamda ijtimoiy rivojlanishning ilmiy asoslari va amaliy yo‘nalishlari fanidan maxsus imtihon topshiradilar.”.
 6. Quyidagi mazmundagi 81 — 84-bandlar bilan to‘ldirilsin:
 “81. Maxsus imtihon OAK tomonidan belgilangan muassasalarda o‘tkaziladi.
 Maxsus imtihonni qabul qiladigan muassasada muassasa rahbarining buyrug‘i bilan OAK bilan kelishilgan holda ikki yil muddatga maxsus imtihonni qabul qilish komissiyasi (bundan buyon matnda komissiya deb yuritiladi) tuziladi.
 Komissiya ilmiy darajaga ega bo‘lgan kamida yetti nafar a’zodan iborat bo‘ladi. Bunda komissiya a’zolari tarkibining yarmidan ko‘pini fan doktori ilmiy darajasiga ega bo‘lgan mutaxassislar tashkil qilishi lozim.
 Komissiya, agar uning ishida komissiya a’zolarining kamida yarmidan ko‘pi ishtirok etayotgan bo‘lsa, imtihon qabul qilishga haqli hisoblanadi.
 82. Maxsus imtihonni qabul qilish sessiya shaklida fevral, may, noyabr va dekabr oylarida belgilangan reja asosida o‘tkaziladi.
 83. Maxsus imtihon savollari quyidagi yo‘nalishda tuziladi:
 birinchi savol — imtihon topshiruvchi faoliyat ko‘rsatayotgan sohada O‘zbekiston Respublikasini yanada rivojlantirish bo‘yicha Harakatlar strategiyasining mazmun-mohiyati bo‘yicha;
 ikkinchi savol — O‘zbekiston Respublikasini yanada rivojlantirish bo‘yicha Harakatlar strategiyasi va metodologiyasiga imtihon topshiruvchi olib borayotgan ilmiy izlanishlar yoki kasbiy faoliyatining muvofiqligi bo‘yicha;
 uchinchi savol — maxsus fan dasturi bo‘yicha erkin savol.
 Maxsus imtihon natijasi imtihonda ishtirok etayotgan komissiya a’zolarining uchdan ikki qismining ovozi bilan “o‘tdi” yoki “o‘tmadi” tarzida baholanadi. Ovoz berish ochiq va oshkora amalga oshiriladi.
 84. Maxsus imtihonni muvaffaqiyatli topshirgan talabgorga o‘n kun ichida imtihonni muvaffaqiyatli topshirganligini tasdiqlovchi hujjat beriladi. Mazkur hujjat komissiya raisi va tashkilot rahbari tomonidan imzolanadi va besh yil muddatda amal qiladi.”.
 7. 12-bandning oltinchi xatboshisidagi “3 yil mobaynida” degan so‘zlardan keyin “mazkur kichik bandning birinchi xatboshisida nazarda tutilgan” degan so‘zlar bilan to‘ldirilsin.
 8. 13-bandining “a” kichik bandi quyidagi tahrirda bayon etilsin:
 “a) falsafa doktori (Doctor of Philosophy), fan nomzodi yoki xorijiy davlatlarda berilgan falsafa doktori (Doctor of Philosophy) yoki unga tenglashtirilgan boshqa ilmiy darajaga (bundan buyon matnda falsafa doktori (Doctor of Philosophy) deb yuritiladi) ega bo‘lgan;”.
 9. 17-bandning “a” kichik bandi quyidagi tahrirda bayon etilsin:
 “a) falsafa doktori (Doctor of Philosophy) ilmiy darajasiga ega bo‘lgan;”.
 10. 18-bandda:
 “a” kichik band quyidagi tahrirda bayon etilsin:
 “a) fan doktori yoki falsafa doktori (Doctor of Philosophy) ilmiy darajasiga ega bo‘lgan;”;
 “b” kichik banddagi “ikki o‘quv yili” degan so‘zlar “ikki yil” degan so‘zlar bilan almashtirilsin.
 11. 19-bandda:
 “a” kichik band quyidagi tahrirda bayon etilsin:
 “a) fan doktori yoki falsafa doktori (Doctor of Philosophy) ilmiy darajasiga ega bo‘lgan;”;
 to‘rtinchi xatboshidagi “mazkur lavozimlarda” degan so‘zlar “ushbu lavozimlarning birida” degan so‘zlar bilan almashtirilsin;
 beshinchi xatboshidagi “3 yil mobaynida” degan so‘zlardan keyin “mazkur kichik bandning birinchi xatboshisida nazarda tutilgan” degan so‘zlar bilan to‘ldirilsin.
 12. 21-bandning “a” kichik bandi quyidagi tahrirda bayon etilsin:
 “a) fan doktori yoki falsafa doktori (Doctor of Philosophy) ilmiy darajasiga ega bo‘lgan;”.
 13. 29-bandda:
 “yig‘majildi” degan so‘z “ishi” degan so‘z bilan almashtirilsin;
 “10 ish kuni” degan so‘z “10 kun” degan so‘z bilan almashtirilsin.
 14. 4-bob nomidagi “yig‘majildini” degan so‘z “ishini” degan so‘z bilan almashtirilsin.
 15. 31, 34, 36 va 40-bandlardagi “yig‘majildi” degan so‘zlar “ishi” degan so‘zlar bilan almashtirilsin.
 16. 32-banddagi “yig‘majildi” va “yig‘majildining” degan so‘zlar tegishlicha “ishi” va “ishining” degan so‘zlar bilan almashtirilsin.
 17. 33-banddagi “yig‘majildida”, “yig‘majildini” va “yig‘majildi” degan so‘zlar tegishlicha “ishida”, “ishini” va “ishi” degan so‘zlar bilan almashtirilsin.
 18. 35-banddagi “yig‘majildini” va “yig‘majildi” degan so‘zlar tegishlicha “ishini” va “ishi” degan so‘zlar bilan almashtirilsin.
 19. Mazkur o‘zgartirish va qo‘shimchalar O‘zbekiston Respublikasi Jismoniy tarbiya va sport davlat qo‘mitasi, Madaniyat vazirligi, Oliy va o‘rta maxsus ta’lim vazirligi, Sog‘liqni saqlash vazirligi, Xalq ta’limi vazirligi, Qishloq va suv xo‘jaligi vazirligi, Tashqi ishlar vazirligi, Fanlar akademiyasi, Fan va texnologiyalar agentligi hamda Intellektual mulk agentligi bilan kelishilgan.